Virallinen lehti nro C 175 , 21/06/1999 s. 0442



A4-0066/99 Päätöslauselma komission tiedonannosta «EU:n ja Intian kumppanuuden laajentaminen» (KOM(96)0275 - C4-0407/96) Euroopan parlamentti, joka - ottaa huomioon komission tiedonannon KOM(96)0275 - C4-0407/96, - ottaa huomioon neuvoston 6. joulukuuta 1996 antamat päätelmät EU:n ja Intian välisen kumppanuuden laajentamista koskevien komission suositusten hyväksymisestä, - ottaa huomioon Euroopan unionin 25. toukokuuta 1998 antaman julkilausuman Intian ydinkokeista ((2097:nnen yleisten asioiden neuvoston 25. toukokuuta 1998 antama julkilausuma.)) ja Euroopan unionin 9. kesäkuuta 1998 antaman julkilausuman Intian ja Pakistanin ydinkokeista ((2104:nnen yleisten asioiden neuvoston 8. ja 9. kesäkuuta 1998 antama julkilausuma.)), - ottaa huomioon neuvoston 26. lokakuuta 1998 hyväksymän yhteisen kannan Euroopan unionin osallistumisesta ydinsulun ja luottamusta lisäävien toimien edistämiseen Etelä-Aasian alueella ((EYVL L 290, 29.10.1998, s. 1.)), - ottaa huomioon 14. kesäkuuta 1995 antamansa päätöslauselman komission tiedonannosta «Kohti uutta Aasian-strategiaa» ((EYVL C 166, 3.7.1995, s. 64.)), - ottaa huomioon 16. toukokuuta 1997 antamansa päätöslauselman komission tiedonannosta «Euroopan ja Aasian energiayhteistyöstrategia» ((EYVL C 167, 2.6.1997, s. 234.)), - ottaa huomioon 28. toukokuuta 1998 antamansa päätöslauselman Euroopan unionin asemasta maailmassa: yhteisen ulko- ja turvallisuuspolitiikan toteuttaminen ((EYVL C 195, 22.6.1998, s. 35.)), - ottaa huomioon 18. kesäkuuta 1998 antamansa yhteisen päätöslauselman Intian ja Pakistanin ydinkokeista ((EYVL C 210, 6.7.1998, s. 205.)), - ottaa huomioon 19. marraskuuta 1998 antamansa päätöslauselman ydinaseiden riisuntaa käsittelevästä New Agenda Coalition -ryhmästä ((Kyseisen istunnon pöytäkirja, osa II, kohta 5.)), - ottaa huomioon 11. helmikuuta 1999 antamansa päätöslauselman uskonnonvapaudesta ((Kyseisen istunnon pöytäkirja, osa II, kohta 10 c.)), - ottaa huomioon ulko- ja turvallisuusasiain sekä puolustuspolitiikan valiokunnan mietinnön sekä taloudellisten ulkosuhteiden valiokunnan ja kehitys- ja yhteistyövaliokunnan lausunnot (A4-0066/99), A. ottaa huomioon, että vuodesta 1962 lähtien Intian ja Euroopan unionin välit ovat perustuneet molempien sitoutumiseen demokraattisiin arvoihin, B. katsoo, että itsenäistymisestään lähtien Intia on kuulunut alueen harvojen demokraattisten maiden joukkoon, C. katsoo, että Intia on koko Aasian mantereen vakauden ja demokratian kehittämisen kannalta ensisijaisen tärkeä alue, D. ottaa huomioon, että 52 % väestöstä elää edelleenkin alle 81 dollarin vuosituloilla, vain 69 % miehistä ja 43 % naisista on lukutaitoisia ja elinajanodote on alle 60 vuotta, vaikka Intian eri hallitukset ovatkin ilmoittaneet poliittiseksi tavoitteekseen äärimmäisen köyhyyden poistamisen maasta, E. katsoo, että köyhyys on lukutaidottomuuden ja terveydenhuollon alhaisen tason perimmäinen syy, F. korostaa kuitenkin, että Intian talous on kehittynyt suunnattomasti viime vuosina, sen markkinat ovat avautuneet vähitellen ja johdonmukaisesti ja väestön elintaso on parantunut merkittävästi, G. katsoo, että Euroopan unionin on lujitettava poliittista, taloudellista ja kaupallista toimintaansa Aasiassa, ja erityisesti Intian niemimaalla, ja kehitettävä yhteyksiään niihin, varsinkin kun EU:lle on strategisesti erittäin tärkeää, että Intian, Pakistanin ja Kiinan perinteisesti erittäin jännittyneessä keskinäisessä kanssakäymisessä säilyvät rauhanomaiset suhteet, H. ottaa huomioon Kaakkois-Aasian valtioiden liiton (ASEAN), Etelä-Aasian alueellisen yhteistyön liiton (SAARC) ja Euroopan ja Aasian huippukokouksen (ASEM) yhteydessä jo toteutetut toimet, I. ottaa huomioon tarpeen parantaa suhteita unionin ulkopuolisiin maihin ja kehittää kumppanuuksia siten, että niissä käydään jatkuvasti neuvotteluja yleisestä poliittisesta strategiasta ja turvallisuus-, talous- ja ympäristöstrategiasta, J. muistuttaa, että pitkäperinteinen Euroopan unionin ja Intian välinen yhteistyö on kehittynyt jatkuvasti ja että se on korostunut kolmessa sopimuksessa, joista viimeisin, vuonna 1994 voimaan tullut sopimus kaipaisi jo päivittämistä osapuolten nyttemmin kohtaamien merkittävien haasteiden huomioon ottamiseksi, K. katsoo, että Intialla on yhä näkyvämpi asema EU:n kumppanina, varsinkin kun se on mukana G77-ryhmässä, useissa monenvälisissä ja kansainvälisissä elimissä, erityisesti WTO:ssa ja YK:ssa (esim. ilmastonmuutosasiassa), L. katsoo, että Intian peräkkäisten hallitusten jatkuvat uudistusohjelmat sekä naapurivaltioiden talouskriiseistä huolimatta vakaat talouden toimintaedellytykset ovat helpottaneet huomattavasti kumppanuuden kehittymistä, M. muistuttaa Intian tekemistä ulkomaankauppaan liittyvistä sitoumuksista Uruguayn kierroksen ja WTO:n yhteydessä, N. korostaa Euroopan unionin tahtoa tarjota Intialle rakenneuudistuksiin ja muihin uudistuksiin tarvittavaa teknistä apua rahoitus- ja vakuutuspalvelualalla, henkisen omaisuuden alalla ja tariffien alalla WTO:n jäsenyydestä johtuvien velvoitteiden täyttämiseksi, sekä osana tasapainoista toimenpidekokonaisuutta, josta hyötyvät sekä EU että Intia WTO-neuvottelujen seuraavalla kierroksella erityisesti maatalouteen, markkinoille pääsyyn ja ympäristöön liittyvissä asioissa, O. panee merkille, että Intian talous- ja pankkijärjestelmä kestivät Kaakkois-Aasian kriisin paremmin kuin muut alueen talous- ja pankkijärjestelmät, P. on syvästi huolissaan kaikista toimista tai tapahtumista, jotka näyttävät loukkaavan uskonnollisten tai etnisten vähemmistöjen oikeuksia ja synnyttävän jännitteitä ja väkivaltaa, Q. pitää myönteisenä Intian ja Pakistanin johtajien viime aikoina käymää vuoropuhelua, R. ottaa huomioon neuvoston ja komission viime vuonna tapahtuneen edistymisen yhteistyön tehostamisessa ennen Intian ydinkokeita, erityisesti troikan ja Intian välisissä yhteyksissä, EU:n ja Intian sekakomiteassa ja tilapäisissä työryhmissä, S. ottaa huomioon yhteisen lehdistötiedotteen, joka annettiin New Delhissä 13. marraskuuta 1998 pidetyn troikan ja Intian välisen ministerikokouksen jälkeen ja jossa EU piti myönteisenä Intian pääministerin Vajpayeen YK:n 53:nnessa yleiskokouksessa esittämää julkilausumaa aseriisunnasta ja laajasta ydinkoekieltosopimuksesta (CTBT) ja palautti mieleen Intian toukokuussa 1998 tekemien ydinkokeiden jälkeen seuranneet tapahtumat, T. pahoittelee kuitenkin, että yhteinen toiminta on jäsenvaltioiden järjestämissä kahdenvälisissä suhteissa jäänyt vähäiseksi, ja toivoo hartaasti EU:n ja Intian välisen kumppanuuden lujittamista, U. on tämän vuoksi tyytyväinen siihen, että komissio on julkaissut jäsenvaltioiden ja Intian välisiä kahdenvälisiä toimia koskevan yhteenvedon, ja toivoo, että jäsenvaltiot sitoutuvat mm. tämän yhteenvedon perusteella vahvistamaan merkittävästi Intiaan liittyvien toimiensa johdonmukaisuutta, sekä kehottaa niitä antamaan etusijan yhteisille T& K-ohjelmille, yhteisille teknisiin sovellutuksiin liittyville hankkeille (erityisesti ympäristöalalla ja uusiutuvien energialähteiden alalla) ja teknisten ja ammattitaitojen edistämiselle yhteistyössä erityisesti kehittyvien talouksien hyväksi, V. uskoo, että Intian ja Euroopan suunnitteluryhmien välinen tehostettu vuoropuhelu saattaa helpottaa tärkeiden aihepiirien määrittelyä ja poliittisten valintojen tekemistä, minkä vuoksi sitä olisi vahvistettava; katsoo siten, että taloudellista yhteistyötä Aasian kehitysmaiden kanssa koskevan budjettikohdan (B7-301) nimitystä olisi muutettava, jotta EU:lla olisi selkeä oikeusperusta tarjota tarvittaessa taloudellista tukea tälle vuoropuhelulle, johon liittyy mm. turvallisuusseminaareja, X. on sitä mieltä, että Euroopan komission New Delhin edustuston yhteyteen on perustettava lehdistö- ja tiedotusyksikkö; EU ja Intia: kahdenväliset institutionaaliset suhteet 1. Uskoo, että on olemassa huomattavan hyvät edellytykset Euroopan unionin ja Intian monipuolisille kahdenvälisille suhteille, kun otetaan huomioon Intian demokraattiset arvot, kulttuurinen pluralismi ja vankka yrittäjähenki, joita vahvistavat vapaat vaalit, riippumaton oikeuslaitos, vapaa kansallinen ja alueellinen lehdistö, aktiiviset kansalaisjärjestöt sekä avoin kansalaisyhteiskunta ja pyytää järjestämään laajan kahdenvälisen vuoropuhelun, joka kattaa kaikki kahdenvälisten suhteiden näkökohdat, mukaan lukien ydinaseiden levityskieltoon liittyvät kysymykset; 2. Katsoo siten, että Intian on tultava Euroopan unionin ja sen jäsenvaltioiden etuoikeutetuksi kumppaniksi sekä poliittisessa että taloudellisessa mielessä; 3. Vaatii tämän seurauksena, että unioni asettaa yhteisen ulko- ja turvallisuuspolitiikkansa prioriteetiksi poliittisten ja taloudellisten suhteiden kehittämisen Intian kanssa; 4. Korostaa, että sopimus EU:n ja Intian välisen kumppanuuden laajentamisesta on uuden sukupolven sopimus, jonka tarkoituksena on määritellä uudelleen Euroopan unionin ulkoinen toiminta ja joka vahvistaa sen identiteettiä ja poliittista johdonmukaisuutta; 5. Toteaa, että komissiolla on sopimuksen täytäntöönpanossa sekä poliittinen että taloudellinen tehtävä, jota on edistettävä, jotta unionin ulkopuolisen toiminnan vaikutus ei vähene; 6. Kehottaa komissiota palkkaamaan runsaasti lisää työntekijöitä New Delhin edustustoonsa sekä antamaan tämän toimintaan huomattavasti nykyistä enemmän määrärahoja; 7. Kehottaa sen vuoksi jäsenvaltioita ottamaan komission mukaan myös kahdenväliseen vuoropuheluun, jota nämä käyvät Intian viranomaisten kanssa Intiassa, kuten muutamat Pohjoismaat ja Benelux-maat ovat jo tehneet; 8. Kehottaa neuvostoa ja komissiota ehdottamaan Intian hallitukselle Euroopan ja Intian välisen huippukokouksen järjestämistä vuosittain; 9. Tunnustaa, että vuoropuhelu Etelä-Aasian parlamenttien, kuten Intian parlamentin kanssa täydentää todellista kumppanuutta, jossa Euroopan parlamentilla on oltava aktiivinen osa ja jolla on nykyisin tehokkaan toteutuksen kannalta riittämättömät resurssit; 10. Kehottaa neuvostoa tukemaan Intian ponnisteluja vuoropuhelun jatkamiseksi ASEANin kanssa sekä ASEANin alueellisessa foorumissa; pyytää lisäksi, että neuvosto ja komissio helpottavat Intian osallistumista ASEMiin, jolle voi olla ainoastaan hyötyä Aasian suurimman demokraattisen valtion painoarvosta ja taloudellisesta potentiaalista; Ydinkokeiden seuraukset ja yhteistyö alueella 11. Myöntää, että Intian huoli turvallisuudestaan on oikeutettu, etenkin koska sillä on naapurinaan Kiinan kansantasavalta, joka ei suostu tunnustamaan demokratiaa eikä oikeusvaltion periaatetta ja jonka ydinpotentiaali on huomattavan suuri; 12. Toistaa jälleen tuomitsevansa Intian toukokuussa 1998 tekemät ydinkokeet, kuten myös sen jälkeiset Pakistanin tekemät ydinkokeet, ja valittaa sitä suurta vahinkoa, jota nämä kokeet ovat aiheuttaneet sekä alueelliselle tasapainolle että yleisille ponnisteluille ydinaseiden riisumiseksi; 13. Panee merkille, että kokeet merkitsevät sitä, että Intia luopuu aiemmasta politiikastaan olla käyttämättä ydinoptiotaan, ja toisaalta on vakuuttunut siitä, että Intia pystyy edistämään turvallisuuttaan ja talouttaan merkittävästi suuntaamalla politiikkansa määrätietoisesti uudelleen alueelliseen liennytykseen, alueellisen sekä yleisen tason lisääntyvään taloudelliseen ja muuhun yhteistyöhön ja ydinsulkujärjestelyihin osallistumiseen; 14. Vaatii Intiaa allekirjoittamaan ja ratifioimaan täydellisen ydinkoekieltosopimuksen (CTBT) ja ydinsulkusopimuksen (NPT), tukemaan ja edistämään aktiivisesti neuvotteluja fissiilisten materiaalien rajoittamissopimuksesta (FMCT) sekä estämään sellaisten materiaalien, varusteiden ja teknologian, joita voitaisiin käyttää massatuhoaseiden kehittämiseen, viemisen Intiasta muihin maihin; 15. Vaatii Intian hallitusta sitoutumaan siihen, että se ei kokoa, kehitä, kokeile tai levitä ydinaseita mihinkään, mikäli se todella haluaa, että ydinsulkusopimuksessa (NPT) määritellyt viisi ydinasevaltaa aloittavat järkevät neuvottelut vuonna 1995 NPT:n puitteissa tekemiensä sitoumusten täyttämiseksi kaikkien ydinaseiden asteittaiseksi poistamiseksi; 16. Katsoo, että EU:n ja Intian kumppanuuden kehittäminen riippuu Intian valinnoista ydinaseriisuntaan liittyvissä asioissa ja Intian sitoutumisesta NPT:hen; 17. Myöntää, että on välttämätöntä, että kaikki valtiot hyväksyvät keskeiset sopimukset kansainvälisistä ydinsulkujärjestelyistä ja takaavat niiden todellisen soveltamisen; katsoo, että Intian ydinasevaltioille esittämä pyyntö neuvotella täydellisestä ydinaseriisunnasta on oikeutettu ja muistuttaa, että NPT:n VI artiklan mukaisesti ydinasevaltiot ovat sitoutuneet jatkamaan neuvotteluja ydinaseriisunnasta, perimmäisenä tavoitteenaan ydinaseiden poistaminen koko maailmasta; korostaa kuitenkin, että Intia ja Pakistan saattavat vaarantaa näiden ponnistelujen tehokkuuden, jos ne kieltäytyvät edelleen liittymästä NPT:hen; 18. Uskoo, että alueella ei pystytä saavuttamaan todellista vakautta ja turvallisuutta ydinpelotteen avulla ja että vakaus ja turvallisuus edellyttävät nykyisestä asevarustelukilvasta luopumista ja luottamusta lisäävien toimien toteuttamista, etenkin Kiinassa, jonka ydinasepolitiikka on huolestuttavaa, sekä lisäksi sitä, että sekä Intia, Pakistan että Kiina sitoutuvat selkeästi poistamaan kaikki mahdolliset ydinpelotteet alueeltaan ja sallivat näiden sitoumusten täytäntöönpanon valvonnan; 19. Pahoittelee sitä, että Intia ei ole allekirjoittanut henkilömiinoja kieltävää Ottawan yleissopimusta; 20. Muistuttaa Intian keskushallinnon ja Kashmirin osavaltion välisistä vaikeista suhteista, ja vaatii, että alueelle luodaan Intian perustuslain 370 pykälän mukainen osittainen itsehallinto ja että alueella kunnioitetaan ihmisoikeuksia; 21. Suhtautuu lämpimän myönteisesti ja tukien Intian ja Pakistanin pääministerien viime aikoina tekemiin aloitteisiin, erityisesti 21. helmikuuta 1999 annettuun Lahoren julkilausumaan, joilla pyritään luomaan turvallisuutta ja rakentamaan keskinäistä luottamusta Etelä-Aasiassa sekä käynnistämään monitahoisesti jäsentynyt kahdenvälinen vuoropuhelu kaikkien näiden kahden maan välisten kysymysten käsittelemiseksi, mukaan lukien Jammu ja Kashmir; 22. Korostaa aseriisuntaa koskevan vuoropuhelun jatkamisen merkitystä molemmille osapuolille, rauhan säilyttämistä ja ydinaseiden sekä kemiallisten ja biologisten aseiden rajoittamista; ja panee merkille Intian hallituksen toteuttamat toimet luottamuksen palauttamiseksi alueelle, erityisesti sen sitoutumisen siihen, ettei se turvaudu ensimmäisenä ydinaseiden käyttöön, sekä päätöksen ottaa osaa neuvotteluihin fissiilisten materiaalien rajoittamissopimuksesta (FMCT:sta) ja valvoa edelleen tiukasti ydintekniikan ja ydinmateriaalien vientiä; 23. On tyytyväinen politiikkaan, jota Intian viranomaiset ovat harjoittaneet viimeisen neljänkymmenen vuoden ajan ottaessaan vastaan Tiibetistä tulevia pakolaisia; 24. Rohkaisee Intiaa jatkamaan Pakistanin kanssa aloitettua vuoropuhelua ja pitää myönteisenä Intian ponnisteluja alueellisen yhteistyön lisäämiseksi Etelä-Aasian alueellisen yhteistyön liiton (SAARC) jäsenvaltioiden kanssa, erityisesti sen ponnisteluja Etelä-Aasian vapaakauppa-alueen edistämiseksi, mukaan lukien vapaakauppasopimus Sri Lankan kanssa; 25. Rohkaisee Intian hallitusta ponnistelemaan edelleen Nagalandin kysymyksen ratkaisemiseksi rauhanomaisesti ja kestävästi siten, että nagaväestölle taataan mahdollisimman laaja autonomia; 26. Kehottaa Intiaa moninkertaistamaan ponnistelunsa Etelä-Aasian alueellisen yhteistyön liiton (SAARC), Etelä-Aasian vapaakauppa-alueen (SAFTA) ja Etelä-Aasian etuoikeutetun kauppa-alueen (SAPTA) kehittämiseksi; Ympäristö 27. Kehottaa osapuolia tekemään yhteistyötä Kioton ympäristökonferenssissa asetettujen tavoitteiden saavuttamiseksi, erityisesti vähentämällä kasvihuonekaasupäästöjä sekä edistämällä biologista monimuotoisuutta säilyttäviä hankkeita; 28. Kehottaa komissiota tutkimaan keinoja, joilla voidaan auttaa Intiaa torjumaan kaupunkialueiden ilman saastumista; 29. Pahoittelee biologisen monimuotoisuuden ja alkuperäisten voimavarojen säilyttämistä ajatellen intialaisten kasvien, siementen ja viljojen, kuten Basmati-riisin ja Neem-puusta saatavien tuotteiden anastamista; näitä muunnellaan ja patentoidaan pohjoisten patenttijärjestelmien puitteissa ilman että tällaisten geneettisten resurssien paikalliset haltijat ovat mukana toiminnassa, hyväksyisivät sen tai saisivat siitä korvauksen; 30. Kehottaa Intian hallitusta lisäämään ponnisteluja alkuperäiskansojen maanomistusoikeuksien säilyttämiseksi; 31. Pyytää komissiota ja Intiaa edistämään kauppaan liittyviä sosiaalisia ja ympäristökysymyksiä koskevaa vuoropuhelua WTO:ssa sekä ottamaan parlamentin mukaan näihin keskusteluihin; Demokratia ja ihmisoikeudet 32. Kehottaa neuvostoa sisällyttämään kaikkiin kahden- ja monenvälisiin suhteisiin ihmisoikeuksia koskevan vuoropuhelun sekä yhteistyön, jonka tarkoituksena on vahvistaa Intian ponnisteluja tällä alalla; 33. Pahoittelee, että vaikka Intian valtio on luonteeltaan demokraattinen ja vaikka sen perustuslaissa taataan ihmisoikeuksien kunnioittaminen, sekä huolimatta Intian soveltamista laeista ja ratifioimista kansainvälisistä yleissopimuksista, eri uskonnollisten ryhmien, kastien ja etnisten ryhmien välillä on edelleen huolestuttavia jännitteitä; kehottaa viranomaisia ja kaikkia asianosaisia välttämään sellaisia toimia, jotka voivat herättää kiihkeitä mielipiteitä tai aiheuttaa väkivaltaa, ja toimimaan siten, että kaikkien yhteisöjen oikeuksia ja vakaumusta kunnioitetaan; 34. Katsoo, että Intia on tunnustanut olevansa demokraattinen valtio ja rohkaisee sitä edistämään yhä enemmän kansalaistensa demokraattisia periaatteita ja suvaitsevaisuutta; 35. Toteaa, että Gujaratissa ja sen ympäristössä tehtiin viime vuonna yhä enemmän kristittyihin kohdistettuja iskuja; 36. Kehottaa Intiaa tekemään kaikkensa kaikkien uskontokuntien uskonnon harjoittamisen ja uskonnollisten instituutioiden suojelemiseksi; 37. Katsoo, että poliisien julmuuteen liittyvät ongelmat ovat peräisin suurelta osin institutionaalisesta perinteestä ja oikeusperinteestä, jotka eivät sovellu nykytodellisuuteen ja joita olisi muutettava viipymättä; 38. Rohkaisee Intiaa perustamaan poliisien valvonnasta vastaavan riippumattoman elimen sekä ratifioimaan kidutuksenvastaisen yleissopimuksen viipymättä; 39. Kannustaa Intian viranomaisia lykkäämään kuolemantuomioita ja Intian parlamenttia tehostamaan toimiaan kuolemantuomion lopulliseksi poistamiseksi; 40. Kehottaa Intian hallitusta allekirjoittamaan kansainvälisen sotarikostuomioistuimen perustamissopimuksen, joka hyväksyttiin 18. heinäkuuta 1998 Roomassa pidetyssä diplomaattiedustajien kokouksessa; 41. Pyytää neuvostoa ja komissiota toteuttamaan tarvittavat toimenpiteet taatakseen perustavaa laatua olevien yhteiskunnallisten normien kunnioittamisen, etenkin mitä tulee lapsityövoiman käytön torjuntaan; 42. Panee merkille, että joissakin osissa Intiaa on jo saavutettu keskimääräistä korkeampi taso lukutaidossa, terveydenhoidossa, elinajanodotteessa ja yleisessä hyvinvoinnissa, ja kehottaa yhdistämään voimat köyhyyden poistamiseksi ja tason nostamiseksi kaikkialla; 43. Kiinnittää huomiota satoihin kalastusalan työntekijöihin, joita pidetään yhä vangittuina Kaakkois-Aasian vankiloissa, joista monet ovat Intian kansalaisia ja joita syytetään siitä, että he olisivat rikkoneet aluevesirajoja, joista he eivät olleet edes tietoisia; kehottaa Intiaa aloittamaan asianomaisten naapurimaiden kanssa neuvottelut kaikkien tahattomista rikkomuksista syytettyjen kalastusalan työntekijöiden vapauttamiseksi, hyväksymään toimia kalastusalan työntekijöiden toimeentulo-oikeuksien turvaamiseksi ja muuttamaan kunkin maan merialuelakeja niin, että ne vastaavat YK:n merioikeusyleissopimusta; 44. Muistuttaa, että oikeus koulutukseen on yksi perusoikeuksista, ja antaa tunnustusta Intian eri hallitusten tällä alalla toteuttamille yhä suuremmille ponnisteluille, mutta vaatii toimivaltaisia viranomaisia vielä priorisoimaan tämän perusoikeuden ja pyrkimään lukutaidottomuuden täydelliseen kitkemiseen Intiasta; 45. Antaa tukensa paikallisyhteisöjen tuella perustettaville ja johdettaville oppilaitoksille; 46. Pyytää komissiota rohkaisemaan nykyisten tai uusien yhteisöohjelmien yhteydessä intialaisten opiskelijoiden ottamista Euroopan yliopistoihin; 47. Tunnustaa, että Intian hallitus on aloittanut huomattavia ponnisteluja lapsityövoiman käytön hillitsemiseksi, mutta että monissa paikoissa ruohonjuuritason poliittiset ja hallinnolliset olosuhteet aiheuttavan sen, että lakeja ei sovelleta ja ongelma pysyy entisellään; 48. Katsoo, että Euroopan unionilla voi olla suuri merkitys taistelussa lasten hyväksikäyttöä vastaan, ja erityisesti se voi auttaa Intian viranomaisia sellaisen rakenteen täytäntöönpanossa, joka takaa vanhemmille vähimmäistoimeentulon; 49. Kehottaa Intian hallitusta lisäämään toimia, joilla estetään köyhiltä maaseutualueilta ja naapurivaltioista, esimerkiksi Nepalista, kotoisin olevien tyttöjen pakottaminen prostituutioon; 50. Kehottaa komissiota laatimaan kaikille Intian kaltaisiin maihin sijoittautuville eurooppalaisille yrityksille avoimet menettelyohjeet, joiden mukaisesti tuottajat sitoutuisivat vapaaehtoisesti riippumattomien tarkastajien vahvistaman asianmukaisen palkkion avulla noudattamaan työvoimaa ja palkkoja koskevia vähimmäiskriteerejä ja olemaan palkkaamatta lapsia, jotka eivät ole vielä saavuttaneet pakollisen oppivelvollisuuden päättymiselle asetettua ikärajaa; 51. Kiinnittää huomiota varoituksiin, joiden mukaan ulkomaisten pääomasijoitusten rohkaiseminen ilman asianmukaista ympäristö- ja työlainsäädäntöä on viime vuosina synnyttänyt olosuhteita, jotka voivat aiheuttaa sellaisia katastrofeja kuin Union Carbide -yhtiölle Bhopalissa sattunut onnettomuus; 52. Kehottaa komissiota auttamaan Intian hallitusta mahdollisimman paljon ponnisteluissa, joita se tekee selviytyäkseen Bhopalin katastrofin käytännön ja oikeudellisista seurauksista, jotka vaikuttavat yhä vakavasti noin 150 000 eloonjääneen jokapäiväiseen elämään; 53. Toteaa, että nykyinen kehitysavun rahoitusmalli ei sovellu paikan päällä vallitseviin todellisiin tarpeisiin, ja ehdottaa, että sitä tarkistetaan sen monimuotoistamiseksi ja suunnitelmien muuttamiseksi monivuotisiksi, ottaen huomioon paikallisyhteisöjen rajoitetun kyvyn hyödyntää käytettävissä olevia varoja ja niiden tarpeiden muuttumisen, ja että kansalaisyhteiskunta otetaan paremmin huomioon; Muut kumppanuusnäkökohdat 54. Uskoo, että tyttöjen kouluttaminen on erittäin tärkeää, koska tosiseikkojen perusteella voidaan todeta, että koulutettujen naisten äiti- ja lapsikuolleisuusriski on pienempi; 55. Hyväksyy komission pyrkimykset parantaa naisten asemaa erityisesti edistämällä tyttöjen koulutusmahdollisuuksia ja mahdollisuuksia saada perusterveydenhuoltopalveluja, joiden uudistamista komissio rahoittaa osittain, ja sitä kautta auttaa pääsemään lopulta eroon vuosisataisista epätasa-arvon perinteistä; 56. Tunnustaa naisten taloudellisen aloitteellisuuden keskeisen merkityksen monissa paikallisyhteisöissä ja suhtautuu tyytyväisyydellä uuden hallituksen aikeisiin toteuttaa sääntö, jonka nojalla 33 % paikoista kansallisissa ja paikallisissa kansanedustuselimissä varataan naisille; 57. Muistuttaa, että terveyskasvatuksen, epätoivottujen raskauksien valvontatoimien ja terveyspalvelujen hajauttamisen pitäisi olla Intian maaseutuväestölle ensisijaisen tärkeitä hallituksen ohjelmia, ja kehottaa komissiota osoittamaan niihin entistä enemmän kehitysapua; 58. Tunnustaa komission työn aidsin torjunnan alalla ja kehottaa tehostamaan sitä; 59. Panee merkille osapuolten aloittamat ponnistelut henkilöiden vapaata liikkuvuutta koskevan ongelman selvittämiseksi, mutta toivoo, että toimitaan entistä enemmän Intiassa vaikeuksissa olevien Euroopan kansalaisten puolesta, joilla ei näytä olevan mahdollisuutta tarkoituksenmukaiseen oikeusapuun eikä rahastoa, joka auttaisi heitä maksamaan asianajokulut heidän ollessaan vangittuina; kehottaa lisäksi, että jäsenvaltiot järjestävät konsulaattipalvelunsa unionin lipun alla toimivaan keskukseen; 60. Pitää tässä suhteessa valitettavana yhdysvaltalaisten yliopistojen ja huipputekniikan yritysten lähes monopoliasemaa Intian tieteellisten ja teknisten asiantuntijoiden rekrytoinnissa ja heidän kanssa tehtävässä yhteistyössä; kehottaa komissiota EU:n ja Intian kumppanuuden puitteissa edistämään EU:n alueen yliopistojen ja huipputekniikan yritysten parempia yhteyksiä Intian vastaaviin tahoihin; 61. Tunnustaa, että Intiasta, joka sijaitsee maantieteellisesti kahden maailman suurimman laittoman oopiumin tuottajan, Burman ja Afganistanin välissä, on tullut huumeiden läpikulkualue; kehottaa näin ollen EU:ta ja Intiaa hyödyntämään tietotekniikan ja avaruusalan asiantuntemustaan yhteisessä ponnistelussaan tämän laittoman salakuljetuksen ja rahanpesun torjumiseksi; 62. Kehottaa tässä yhteydessä Euroopan avaruusjärjestöä (ESA) jatkamaan keskusteluja Intian avaruustutkimusjärjestön (ISRO) kanssa yhteistyön aikaansaamiseksi avaruustekniikan sovellutuksissa muun muassa ympäristönsuojelun ja luonnonvarojen kehittämisen hyväksi kaikissa kehitysmaissa; 63. Rohkaisee komissiota kehittämään jo aloitettua vuoropuhelua Intian kansalaisyhteiskunnan, erityisesti panchayatien ja hallituksista riippumattomien järjestöjen edustajien kanssa; pahoittelee kuitenkin että jäsenvaltioiden tahdosta hankkeiden määrää on vähennetty taloudellisista syistä; 64. Pahoittelee sitä, että huolimatta keskinäistä yhteisymmärrystä ja kauppaa ja investointeja edistävistä toimista on vielä olemassa kaupan teknisiä esteitä, jotka haittaavat yhteisön tuotteiden, etenkin tekstiili- ja vaateteollisuuden tuotteiden, pääsyä Intian markkinoille; 65. Hyväksyy komission monet aloitteet, joiden tarkoituksena on tieto-, yhteistyö- ja vaihtoverkkojen kehittäminen intialaisten ja eurooppalaisten yritysten välillä, mutta katsoo kuitenkin, että on tehtävä vielä enemmän yhteiskunnallisen ja taloudellisen kestävyyden kehittämiseksi, ja korostaa tarvetta mainita yhteiskunnalliset tavoitteet; 66. Muistuttaa, että sellaisten aloitteiden menestyminen voi ainoastaan helpottaa toivottua teollisuuden ja kaupan yhteistyön kehittymistä Intian ja unionin välillä, sekä tasoittaa tekstiilialalla ja antibioottien sekä metallituotteiden osalta ilmenneitä vaikeuksia; 67. Ilmaisee tyytyväisyytensä tariffiesteiden asteittaista poistamista koskevan sopimuksen tekemiseen; 68. Korostaa lisäksi osapuolten välisen jatkuvan, tutkimusta ja teknologista kehittämistä koskevan ohjelman yhteydessä tehtävän yhteistyön merkitystä ja kehottaa komissiota esittämään luettelon ensisijaisista hankkeista, joiden pitäisi vielä kuulua ohjelmaan, erityisesti tietotekniikan huippualoilla, televiestinnässä, ympäristö- ja energia-alalla, lääketieteellisessä ja biotekniikan tutkimuksessa, jossa ne voisivat täydentää nykyisiä EU:n ohjelmia; 69. Toivoo voivansa osallistua lujitetun kumppanuussopimuksen tarkistamiseen, joka on tarkoitus tehdä viisi vuotta sopimuksen täytäntöönpanon jälkeen ja kaikkiin uusiin, Intian hallituksen ja komission välisiin konsultaatiomuotoihin tai -mekanismeihin; 70. Kehottaa puhemiestään välittämään tämän päätöslauselman komissiolle, neuvostolle, jäsenmaiden hallituksille, Intian hallitukselle ja parlamentille ja Etelä-Aasian alueellisen yhteistyön liitolle (SAARC).